นายกฯหวังธปท.มีมาตรการเสริมดูแลค่าเงิน
นายกรัฐมนตรี เผยขอดูเสถียรภาพค่าเงินหลังลดดอกเบี้ย หวังให้ธปท.มีมาตรการเสริมดูแลค่าเงินลดผลกระทบส่งออก
30 พ.ค. 2556

นายกรัฐมนตรี เผยขอดูเสถียรภาพค่าเงินหลังลดดอกเบี้ย หวังให้ธปท.มีมาตรการเสริมดูแลค่าเงินลดผลกระทบส่งออก
น.ส.ยิ่งลักษณ์ ชินวัตร นายกรัฐมนตรี กล่าวก่อนเข้าร่วมการอภิปรายร่างพ.ร.บ.งบประมาณรายจ่ายประจำปี 2557 ที่รัฐสภา เกี่ยวกับคณะกรรมการนโยบายการเงิน (กนง.) ลดดอกเบี้ยนโยบายจาก 2.75% เหลือ 2.50% ว่า ไม่ขอแสดงความคิดเห็น แต่ต้องรอดูเสถียรภาพของค่าเงินบาทและการไหลของเงินทุนในรูปแบบธนบัตรและตราสาร โดยอยากเห็นเงินของต่างประเทศที่ไหลมาเป็นการลงทุน และหวังว่าธนาคารแห่งประเทศไทย (ธปท.) จะมีมาตรการอื่นๆ เพิ่มเติม เพื่อลดผลกระทบจากผู้ส่งออก 
อย่างไรก็ตาม รัฐบาลเป็นห่วงการชะลอตัวทางเศรษฐกิจ ที่ทำให้การขยายตัวไม่เป็นไปตามเป้าหมาย แม้ว่าพื้นฐานเศรษฐกิจดี ซึ่งรัฐบาลจะพยายามบูรณาการทุกส่วนงาน แต่ด้วยข้อจำกัดที่การดำเนินการบางอย่างรัฐบาลไม่สามารถเข้าไปจัดการได้ จึงต้องเป็นคณะกรรมการที่ดูแลเรื่องการเงินเข้ามาดำเนินการ ส่วนนโยบายด้านการคลังรัฐบาลก็จะเร่งรัดดำเนินการอย่างเต็มที่ เพื่อลดผลกระทบ อีกทั้ง จะหามาตราการอื่นเพื่อส่งเสริมการลงทุนและกระตุ้นเศรษฐกิจต่อไป
"ที่รัฐบาลสามารถรับผิดชอบได้โดยตรง คือ นโยบายการคลังและด้านอื่นๆ ก็คงจะไปเร่งรัดทำงานอย่างเต็มที่เพื่อให้ผลกระทบน้อยลง พร้อมกันนี้จะพยายามหามาตรการส่งเสริมเรื่องการลงทุนกระตุ้นเศรษฐกิจต่อไป"น.ส.ยิ่งลักษณ์ กล่าว 
อย่างไรก็ตาม การที่สภาอุตสาหกรรมแห่งประเทศไทย (ส.อ.ท.) มองว่ามาตรการลดดอกเบี้ย ไม่ทันต่อผลกระทบที่ผ่านมา แต่รัฐบาลได้มีมาตรการเฉพาะหน้าออกไปแล้ว รวมถึงมาตรการทางการคลัง ซึ่งจะเดินหน้าตรงนั้นจริงๆ และรัฐบาลอยากเห็นการลดอัดตราดอกเบี้ยนานแล้ว และวันนี้ (30พ.ค.) ต้องทำสถานการณ์ที่เป็นอยู่ให้ดีที่สุด
เมื่อถามว่า ค่าเงินบาทควรจะอยู่ที่จุดไหน น.ส.ยิ่งลักษณ์ กล่าวว่า คงต้องใช้คำว่าค่าเงินบาทที่เหมาะสม ต้องมีเสถียรภาพ และอยู่ในขีดที่จะแข่งขันได้ เมื่อเทียบกับภูมิภาคอื่น เมื่อถามย้ำว่า สถานการณ์วันนี้หน้าจะอยู่ที่เท่าไหร่ นายกฯกล่าวว่า ต้องถามแบงค์ชาติจะดีกว่า 
นอกจากนี้ นายกรัฐมนตรี ยังกล่าวถึงการอภิปรายที่ฝ่ายค้านมุ่งเป้าไปที่โครงการรับจำนำข้าวว่า รัฐบาลต้องการยกระดับคุณภาพของเกษตรกร ในเรื่องการใช้จ่ายของเกษตรกรเพื่อเกิดการหมุนเวียนของระบบเศรษฐกิจ อย่างไรก็ตามปัญหาที่ได้การพูดคุยกันในสภาต้องแยกออกเป็น 2 ส่วนคือ เรื่องการค้าข้าวแบบรัฐต่อรัฐ (จีทูจี) ที่ขณะนี้อยู่ในขั้นตอนการตรวจสอบของคณะกรรมการป้องกันและปราบปรามการทุจริตแห่งชาติ และอีกส่วนคือเรื่องการระบายข้าว ซึ่งรัฐมนตรีที่เกี่ยวข้องก็ได้ตอบคำถามในสภาไปแล้ว